钦定古今图书集成/明伦汇编/官常典/第632卷 > 陆引
## 钦定古今图书集成/明伦汇编/官常典/第632卷 > 陆引

按《吴志》本传：“引字敬宗，凯弟也。赤乌十一年，交阯、九
真夷贼攻没城邑，交部搔动，以引为交州刺史、安南
校尉。引入南界，喻以恩信，务崇招纳。高凉渠帅黄吴
等支党三千馀家皆出降，引军而南，重宣至诚，遗以
财币。贼帅百馀人，民五万馀家，深幽不羁，莫不稽颡，
交域清泰。就加安南将军，复讨苍梧、建陵贼，破之。前”
后出兵八千馀人，以充军用。永安元年，征为西陵督，
封都亭侯。后转左虎林，中书丞华核表荐引曰：“引天
姿聪明，才通行洁，昔历选曹，遗迹可纪。”还在交州，奉
宣朝恩，流民归附，海隅肃清。苍梧、南海，岁旧有风，障
气之害，风则折木，飞砂转石；气则雾郁，飞鸟不经。自
引至州，风气绝息，商旅平行，民无疾疫，田稼丰稔。州
治临海，海流秋咸，引又畜水，民得甘食，惠风横被，化
感人神，遂凭天威，招合遗散。至被诏书当出，民感其
恩，以忘恋土，负老携幼，甘心景从，众无携贰，不烦兵
卫。自诸将合众，皆胁之以威，未有如引结以恩信者
也。衔命在州，十有馀年，滨带殊俗，宝玩所生，而内无
粉黛附珠之妾，家无文甲，犀象之珍，方之今臣，实难
多得。宜在辇毂，股肱王室，以赞唐虞“康哉”之颂。江边
任轻，不尽其才，虎林选督，堪之者众。若召还都，宠以
上司，则天工毕修，庶绩咸熙矣。